શ્રીજીમહારાજ સંતોને માધુકરી ભિક્ષા લેવા મોકલતા. એક જ ઘરનું અન્ન નહિ લેવાનું, બધાના ઘરનું ભોજન જમે, જેમ મધમાખી બધા પુષ્પોમાંથી થોડો થોડો રસ લે છે. પુષ્પને દુઃખ ન થાય ને ખબર પણ ન પડે, એ રીતે રસ લે, અને એજ માખી જો કરડે તો એવો ડંસ મારે કે શરીરે સોજો થઇ જાય. પણ પુષ્પ ઉપર બેસે ત્યારે એજ મોઢાંથી રસ ખેંચે, અને એ માખી કાદવમાં બેસે તો એમાંથી એને રસ મળી જાય, કાદવમાં કાંઇ રસ ન હોય, છતાં મધમાખીને એમાંથી રસ મળી જાય છે. બધો રસ ભેગો કરી એવું મીઠું મધ બનાવે આપણે પણ કહીએ કે મીઠું મધ જેવું છે. મધમાખી કાદવમાંથી પણ સાર ગ્રહણ કરે છે. તેમ ભગવાન કહે છે, તમે દરેકમાંથી ગુણ લેતાં શીખજો, કાગડો ખરાબ વસ્તુને પકડશે, મધમાંખી જેવા થવું પણ કાગડા જેવા ન થવું.